Document ID: 32002D0153

ODLOČBA KOMISIJE
z dne 20. februarja 2002
o nekaterih zaščitnih ukrepih glede slinavke in parkljevke v Združenem kraljestvu, o razveljavitvi Odločbe 2001/740/ES in o osmi spremembi Odločbe 2001/327/ES
(notificirano pod dokumentarno številko K(2002) 557)
(Besedilo velja za EGP)
(2002/153/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi [1], kakor je bila nazadnje spremenjena z Direktivo 92/118/EGS [2], in zlasti člena 10 Direktive,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga [3], kakor je bila nazadnje spremenjena z Direktivo 92/118/EGS, in zlasti člena 9 Direktive,
ob upoštevanju naslednjega:
(1) Odločba Komisije 2001/740/ES [4], kakor je bila nazadnje spremenjena z Odločbo 2002/48/ES [5], zadeva nekatere zaščitne ukrepe glede slinavke in parkljevke v Združenem kraljestvu.
(2) Odločba Komisije 2001/304/ES [6], kakor je bila nazadnje spremenjena z Odločbo 2002/49/ES [7] o označevanju in uporabi nekaterih živalskih proizvodov v zvezi z Odločbo Komisije 2001/172/ES [8], se nanaša na nekatere zaščitne ukrepe glede slinavke in parkljevke v Združenem kraljestvu.
(3) Odločba Komisije 2001/327/ES [9], kakor je bila nazadnje spremenjena z Odločbo 2001/904/ES [10], se nanaša na omejitve gibanja živalskih vrst, dovzetnih za slinavko in parkljevko.
(4) Direktiva Sveta 64/433/EGS [11], kakor je bila nazadnje spremenjena z Direktivo 95/23/ES [12], se nanaša na zdravstvene pogoje za proizvodnjo in trženje svežega mesa.
(5) Direktiva Sveta 94/65/ES [13] določa zahteve za proizvodnjo in dajanje na trg mletega mesa in pripravkov iz mesa.
(6) Direktiva Sveta 91/495/EGS [14], kakor je bila nazadnje spremenjena z Direktivo 94/65/ES, se nanaša na javnozdravstvene probleme in probleme v zvezi z zdravstvenim stanjem živali, ki vplivajo na proizvodnjo in dajanje na trg zajčjega mesa in mesa gojene divjadi.
(7) Direktiva Sveta 80/215/EGS [15], kakor je bila nazadnje spremenjena z Aktom o pristopu Avstrije, Finske in Švedske, se nanaša na probleme v zvezi z zdravstvenim stanjem živali, ki vplivajo na trgovino z mesnimi izdelki znotraj Skupnosti.
(8) Direktiva Sveta 77/99/EGS [16], kakor je bila nazadnje spremenjena z Direktivo Sveta 97/76/ES [17], se nanaša na probleme z zdravjem, ki vplivajo na proizvodnjo in trženje mesnih izdelkov in nekaterih drugih proizvodov živalskega izvora.
(9) Komisija za slinavko in parkljevko ter druge kužne bolezni živali pri Mednarodnem uradu za kužne bolezni živali (OIE) je ocenila dokumentacijo o iztrebljanju slinavke in parkljevke, ki jo je predložil poslanec Združenega kraljestva, in skladno z Resolucijo št. XVII (Obnovitev priznanja pravnega položaja slinavke in parkljevke držav članic), ki jo je sprejel Mednarodni komite OIE na svojem 65. splošnem zasedanju (maj 1997), je 21. januarja 2002 je ponovno priznala tej državi prejšnji status države brez slinavke in parkljevke, v kateri se ne izvaja cepljenje.
(10) Zato je treba razveljaviti Odločbo Komisije 2001/740/ES o nekaterih zaščitnih ukrepih glede slinavke in parkljevke v Združenem kraljestvu.
(11) Vendar so potrebne določbe za zagotovitev, da se zaloge določenega mesa in mesnih izdelkov, ki so bili proizvedeni med epidemijo in ne ustrezajo merilom zdravstvenega varstva živali za trgovino znotraj Skupnosti, tržijo le na ozemlju Velike Britanije.
(12) Da se zagotovi uporaba določb Odločbe 2001/327/ES tudi za trgovino z ovcami in kozami, ki izvirajo ali prihajajo iz Velike Britanije po datumu razveljavitve Odločbe 2001/740/ES, je treba ustrezno spremeniti Odločbo 2001/327/ES.
(13) Ukrepi, predvideni s to odločbo, so v skladu z mnenjem Stalnega veterinarskega odbora - SPREJELA NASLEDNJO ODLOČBO:
Člen 1
1. Združeno kraljestvo mora zagotoviti, da meso govedi, ovc, koz in prašičev ter ostalih parkljarjev, opredeljeno v odstavku 2, ki ustreza najmanj enemu pogoju, opredeljenemu v odstavku 3, ni odposlano v druge države članice.
2. Meso iz odstavka 1 vključuje "sveže meso", kakor je opredeljeno v direktivah 64/433/EGS in 91/495/EGS, ter "mleto meso in pripravke iz mesa", kakor so opredeljeni v Direktivi Sveta 94/65/ES.
3. Pogoji za meso, ki ni primerno za trgovino znotraj Skupnosti:
(a) meso, ki ni primerno za trgovino znotraj Skupnosti v skladu z zaščitnimi ukrepi Skupnosti v zvezi s slinavko in parkljevko v Združenem kraljestvu, ki so bili v veljavi od 21. februarja 2001 do sprejetja te odločbe, (b) meso, ki nosi oznako o zdravstveni ustreznosti, uvedeni z Odločbo Komisije 2001/304/ES.
Člen 2
1. Združeno kraljestvo mora zagotoviti, da mesni izdelki goveda, ovc, koz in prašičev ter ostalih parkljarjev, ki ustrezajo vsaj enemu pogoju iz odstavka 2, niso odposlani v druge države članice.
2. Pogoji za mesne izdelke, ki niso primerni za trgovino znotraj Skupnosti:
(a) mesni izdelki, izdelani iz mesa, ki ustreza najmanj enemu pogoju iz člena 1(3), (b) mesni izdelki, ki niso primerni za trgovino znotraj Skupnosti v skladu z zaščitnimi ukrepi Skupnosti v zvezi s slinavko in parkljevko v Združenem kraljestvu, ki so bili v veljavi od 21. februarja 2001 do sprejetja te odločbe, (c) mesni izdelki, ki nosijo oznako o zdravstveni ustreznosti, uvedeni z Odločbo Komisije 2001/304/ES.
3. Prepoved iz odstavka 1 se ne uporablja za mesne izdelke, ki ustrezajo zahtevam glede javnega zdravja iz Direktive 77/99/EGS in ki so bili podvrženi enemu od postopkov iz člena 4(1) Direktive Sveta 80/215/EGS ali so bili med pripravo enakomerno po vsej snovi podvrženi vrednosti pH, nižji od 6.
Člen 3
Odločba Komisije 2001/740/ES se razveljavi.
Člen 4
Besede "in Odločba Komisije 2001/740/ES" v uvodnem stavku člena 2(1) Odločbe Komisije 2001/740/ES se črtajo.
Člen 5
Ta odločba je naslovljena na države članice.
V Bruslju, 20. februarja 2002

Labels: 3
17
18
6